[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 12.12.2007

SEC(2007) 1662

РАБОТЕН ДОКУМЕНТ НА КОМИСИЯТА Предложение за РЕШЕНИЕ НА ЕВРОПЕЙСКИЯ ПАРЛАМЕНТ И СЪВЕТА относно Европейската година за борба с бедността и социалното изключване (2010 г.)

Кратко обобщение на ОЦЕНКА НА ВЪЗДЕЙСТВИЕТО {COM(2007) 797 final} {SEC(2007) 1661}

РАБОТЕН ДОКУМЕНТ НА КОМИСИЯТА

Предложение за РЕШЕНИЕ НА ЕВРОПЕЙСКИЯ ПАРЛАМЕНТ И СЪВЕТА относно Европейската година за борба с бедността и социалното изключване (2010 г.)

Контекст и консултиране със заинтересованите страни

78 милиона хора живеят застрашени от бедност в Европейския съюз. Борбата с бедността и социалното изключване е една от основните цели на ЕС и неговите държави-членки. От началото на Лисабонската стратегия през март 2000 г. Европейският съвет призова държавите-членки и Комисията да предприемат мерки, които да окажат „решаващо въздействие по посока ликвидирането на бедността до 2010 г.“ Последващите Европейски съвети потвърдиха тази цел.

Отвореният метод на координация (ОМК) за социална закрила и социално включване[1], който беше въведен на същия Европейски съвет в Лисабон, още от самото начало се прояви като важно средство за утвърждаване на политическата отговорност и засилване капацитета на ЕС да подкрепя държавите-членки в усилията им за по-обхватно социално сближаване в Европа.

Въпреки тези постижения, значителни групи от населението във всички държави-членки все още търпят лишения и имат ограничен достъп до основни услуги или се чувстват изключени от обществото, в което живеят.

Това положение е в явно противоречие с основни общи ценности на Европейския съюз. В тази връзка в социалната си програма за периода 2005-2010 Комисията направи предложение за обявяването на 2010 г. за Европейска година за борба с бедността и социалното изключване.

Оценки на предходни европейски години показват, че инициативите „Европейски години“:

се оказват ефикасно средство за превръщането на европейски политически въпроси във въпроси от първостепенна важност в плановете на ЕС. Широкото участие за ограничен период от време спомага за осигуряване на политическа подкрепа и подготвя почвата за поемането на по-обхватни политически ангажименти .

са организирани по начин, който позволява участието на редица заинтересовани страни с цел огласяване, обсъждане и обмен на мнения по определена тема. Затова те са ефективно средство за повишаване на общественото съзнание.

са ефикасни инструменти за създаване на взаимодействия между различни сфери на дейност и различни равнища на действие (ЕС, държави-членки и регионално/местно);

се характеризират с по-благоприятни резултати в сравнение с действията на отделните държави-членки. Това също е от значение при осигуряването на политическа воля, както и при усилията за промени на политиката .

През първата половина на 2007г. Комисията се допита до съответните заинтересовани страни относно мнението им във връзка с посоката и провеждането на Европейската година. Бяха получени 58 отговора от основните заинтересовани страни, чиито действия се разпростират на равнище ЕС, както и на национално и местно ниво. Резултатите предоставиха ценни показатели за изготвянето на оценката и проекта на бъдещото решение.

Дефиниране на проблема

2.1 Анализ на проблема

Кой е засегнат и в каква степен

Бедността и социалното изключване приемат сложни и многоизмерни форми. Най-очевидният израз на онова, което обикновено наричаме „бедност“ са ниските доходи . Географските различия са от значение не само между страните, но и в техните граници (разделението град-село и/или необлагодетелствани райони/райони в неравностойно положение). Във всички държави-членки са налице разлики в здравния статус и неравнопоставеност спрямо достъпа до грижи между различни социално-икономически групи. Тъй като заетостта остава най-добрата гаранция срещу бедността и социалното изключване, дългосрочната безработица е пряко свързвана със социален стрес.

Някои групи са особено уязвими: мигранти и етнически малцинства, жени, възрастни хора, деца и младежи, хора с увреждания.

Основни предизвикателства

Наскоро публикуваният Съвместен доклад относно социалната закрила и социалното включване за 2007 г., определи като основни предизвикателства в борбата с бедността и изключването прекъсването на цикъла на бедност, предаваща се от едно поколение на друго чрез преодоляване на детската бедност, както и насърчаването на мерки за активно включване

Опасения и очаквания на обществото

Според две проучвания на Евробарометър, публикувани през 2007 г.[2], бедността и социалното изключване са ситуации, в които се намират значителен брой граждани на ЕС. Европейците определят безработицата като най-важния фактор, който води до бедност.

2.2 Действия на ЕС

Ролята на ЕС и на Европейската комисия не е да заместят националните, регионалните и местните власти при планирането и провеждането на политики, а по-скоро да действат като катализатори при усилията за изработването на общ стратегически подход за преодоляване на бедността и изключването.

В съответствие с изменения отворен метод на координация, държавите-членки предоставиха своите доклади за 2006 г., в които изложиха стратегиите си за отразяването на договорените общи цели в стратегически програми. Бяха установени общи показатели за измерване на напредъка на две нива. Комисията и Съвета заедно направиха оценка на докладите на държавите-членки в съвместния доклад относно социалното включване и социалната закрила за 2007 г. През 2008 г. държавите-членки ще представят пълни национални доклади относно стратегиите за социална закрила и социално включване, а през 2009 и 2010 г., както и през 2007 г. акцентът ще се постави върху определени теми.

2.3 Необходимост от подобрения на равнище ЕС

Необходими са по-нататъшни усилия, както на равнище ЕС, така и на национално ниво, за по-пълноценното оползотворяване на потенциала на отворения метод на координация. Все още координацията между националните и поднационални политики остава неясна. От жизненоважно значение за провеждането на истинска консултация и предприемането на ефективни мерки е да се осигури участието на хората, подложени на изключване, както при изпълнението и наблюдението на изпълнението на стратегията, така и при разработването на бъдещи политики. ОМК често е възприеман като дейност на равнище ЕС отколкото като реално усилие за двупосочно засилване на сътрудничеството на всички нива с цел постигане на напредък по договорените общи цели.

Съчетаването на социалното включване с други ресори все още представлява предизвикателство. Макар че е налице подобрена координация при провеждането на политиките на социално включване и здравеопазване и използването на структурни фондове, по-специално на Европейския социален фонд, приносът на последния в тези области би могъл да бъде засилен. Въпреки известното нарастване на употребата на показатели и цели, Комисията и държавите-членки все още не са се споразумели по отношение въвеждането на последователна и прозрачна рамка за отчитане изпълнението и влиянието на националните планове за действие. Много държави-членки не разполагат с подходящи механизми за мониторинг и оценка на приоритетите в плановете им.

Тези планове трябва да бъдат по-прецизни в сравнение с миналото. Това принципно би означавало формулирането на малък брой основни цели, които се опират на задълбочен анализ на ситуацията с бедността/социалното изключване, на ясни и количествени резултати и конкретни цели, и изброяването на определен брой дейности, посредством които да се постигнат тези цели.

2.4 Как да се поддържа ефективното изпълнение на действията на ЕС

В съответствие с направения анализ и приоритетите, отразени в Съвместния доклад относно социалната закрила и социално включване, Европейската година следва да се занимае със следните теми: детска бедност и предаване на бедността от едно поколение на друго; интегриращ пазар на труда; неравностойно положение по отношение на образование и обучение; достъп до основни услуги включително нормални жилищни условия; дискриминация и стимулиране на интеграцията на имигранти, както и приобщаване към обществото и към пазара на труда на етнически малцинства; нужди на хората с увреждания и други уязвими групи.

Цели

3.1 Общи цели

Предложението за обявяването на 2010 г. за Европейска година за борба с бедността и социалното изключване има за цел да потвърди и засили първоначалния политически ангажимент на ЕС при стартирането на Лисабонската стратегия, да окаже „решаващо въздействие по посока ликвидирането на бедността“ до 2010 г. като се опира на оценките и анализите на съществуващите политики и действия за борба с бедността и социалното изключване. Европейската година може да демонстрира, че бедността спъва социалното и икономическо развитие със сериозни последици както в индивидуален план, така и за обществото като цяло и за икономиката. Това ще спомогне за разчупването на стереотипа, че борбата с бедността носи само разходи за обществото и ще утвърди концепцията за колективна отговорност, която обвързва не само властимащите, но също и обществените и частни заинтересовани страни, както и гражданите и постоянно пребиваващите в ЕС.

В по-дългосрочен план, годината ще допринесе за по-голямото влияние на ОМК и ще насърчи по-силната привързаност към социалните ценности на ЕС.

3.2 Основни послания и специфични цели

Специфичните цели ще се опират на основните послания. Тези основни послания целят не само да повишат осведомеността за разпространението на бедността, но и да оповестят, че решения съществуват и да призоват към опитването на нови мерки.

Признаване – Признаване правото на хората, живеещи в бедност и социално изключване да живеят с достойнство и да участват пълноценно в живота на обществото.

Съпричастност – Засилване съпричастността на обществото към политики и дейности, насочени към социална интеграция, като се подчертае отговорността на всеки един за преодоляване на бедността и изолацията. Европейската година ще благоприятства повишеното съзнание, участието и отговорността, и ще създаде нови възможности за принос на обикновените граждани.

Сближаване – Подкрепа за развитието на едно по-сплотено общество посредством повишаване на съзнанието за общата полза за общество, в което бедността не съществува и никой не е принуден да живее в изолация.

Ангажираност – Потвърждаване на сериозния политически ангажимент на ЕС за борба срещу бедността и социалното изключване и насърчаване на този ангажимент от всички нива на управление.

Варианти на действие

Бяха разгледани следните четири варианта на действие: Без промяна; Европейска година, координирана и централизирана от Комисията; Абсолютно децентрализирана Европейска година; Европейска година, която е и координирана и децентрализирана.

Последната възможност обещава по-добър отзвук по отношение на политическия ангажимент на всички нива и действителна подкрепа за ОМК. Този подход изглежда и най-ефикасен що се отнася до въздействието на място върху фактори и политики, както и осигуряването на пряка връзка между различните дейности и различните нива на действие.

Успешната координация на различните дейности от страна на Комисията ще окаже пряко влияние върху популяризирането на тази инициатива като цяло, и на възможностите за оползотворяване на потенциала на възможните взаимодействия.

Това ще доведе до ефективни действия в сферата на всички приоритети, определени за Европейската година включително: борба със стереотипите и стигматизацията; обсъждане на най-подходящите модели за участие на хората, живеещи в бедност при изработването на политики; и предоставяне на рамка за ефективно учене и обучение.

Изпълнение на действията в съответствие с избрания вариант

5.1 Координация и управление на дейностите

Ролята и функционирането на координационните структури е решаващ фактор за успеха на Европейската година.

На равнище ЕС ще бъде назначен комитет , съставен от представители на държавите-членки с цел да подпомага Комисията при провеждането на дейностите в рамките на Европейската година. Комитетът ще наблюдава изпълнението на дейностите на основата на общи насоки, разработени от Комисията ( Стратегически рамков документ ), за да се осигури съгласуваност със Съвместния доклад относно социалното включване. СРД ще бъде документ за справка на държавите-членки и ще установи основните приоритети на Европейската година, наред с определените за годината цели.

На национално ниво всяка държава-членка ще отговаря за координирането и изпълнението на дейности на национално, регионално и местно ниво. Всяка държава-членка ще представи на Комисията Национална програма за провеждането на Европейската година . Всяка програма трябва да бъде разработена, приета и изпълнена в задължително сътрудничество с и под надзора на Национални изпълнителни органи , натоварени с тези функции от страните-участнички в Европейската година. При изработването и провеждането на националните си стратегии всеки орган ще се консултира и ще сътрудничи тясно с Национална консултативна група , съставена от широк кръг от заинтересовани страни, включително граждански организации, представляващи хората в бедност, представители на националните парламенти, социални партньори и регионални и местни власти.

5.2 Допълване и полезни взаимодействия

Комисията ще осигури съгласуваност между дейностите в рамките на Европейската година и други дейности и инициативи на Общността, по-специално с програми в следните сектори: заетост, социална солидарност (включително равенство между половете), увреждания и борба срещу дискриминацията (програма PROGRESS); структурни фондове (включително Европейски социален фонд); образование и обучение; гражданство; младеж; имиграция; и научноизследователска дейност.

5.3 Действия в обсега на Общността

В обсега на Общността са планирани следните действия: организиране на различни инициативи за солидарност с усилията за социално включване и борба с бедността, с цел предоставяне на възможност на обикновените граждани да дадат своя принос по какъвто и да е начин, дори и скромно, пряко или чрез своите организации; медийни кампании включително подкрепа за мероприятия по събиране на средства; организиране на срещи и събития на равнище на Общността за повишаване на съзнанието по въпроси, свързани с Европейската година, с бедността и социалното изключване и предоставяне на форум за обмен на идеи; изработването на лого и девизи за Европейската година.

5.4 Съфинансиране на действията в обсега на Общността

Някои събития ще бъдат организирани на равнище на Общността включително церемониите по откриване и закриване на Европейската година.

5.5 Съфинансиране на действията на национално ниво

Тези действия трябва да бъдат съобразени с необходимостта да се предвидят средства за финансиране на участието на организации, които работят „на място“ и на проекти, които работят с най-маргинализираните групи. Действия на местно, регионално или национално ниво могат да бъдат финансирани от общностния бюджет до максимум 50 % от общия размер на допустимите разходи за участваща държава.

Съфинансираните дейности могат да включват срещи и събития, семинари за взаимно обучение на национално, регионално и местно ниво; информационни, образователни и промоционални кампании, проучвания и изследвания, възможности за обучение, сътрудничество с медиите; разработването на пилотни регионални и местни планове за действие за социално включване.

5.6 Финансови измерения на действията: 17 млн. евро

В млн. евро

Действия | Вид резултат | 2009 г. | 2010 г. | ОБЩО |

№ | Общо разходи | № | Общо разходи | Общо разходи |

В обсега на Общността (100%) | Срещи и събития | 1 | 0.400 | 0.400 |

Техническа помощ | 1 | 0.600 | 0.600 |

Информационни и рекламни кампании | 1 | 6.150 | 6.150 |

Дейности за оценка | 1 | 0.150 | 0.150 |

Съфинансиране на действията в обсега на Общността (80%) | Емблематични действия в обсега на Общността (церемонии по откриване/закриване) | 1 | 0.350 | 1 | 0.350 | 0.700 |

Съфинансиране на действията на национално ниво (50%) | Субсидии за националните изпълнителни органи | 30 | 9.000 | 9.000 |

ОБЩО РАЗХОДИ | 5 | 7.650 | 31 | 9.350 | 17.000 |

Мониторинг и оценка

През 2009 г. ще започне външна оценка на мероприятието с цел събирането на изходни данни за извършване на мониторинг на изпълнението на Европейската година и предоставянето на междинна информация, ако е необходимо. Окончателната оценка следва да бъде приключена до средата на 2011 г.

[1] Страница за справка на уебсайт Europa: http://ec.europa.eu/employment_social/index_en.html .

[2] Тези проучвания са на разположение на http://ec.europa.eu/public_opinion/archives/ebs/ebs_273_en.pdf и http://ec.europa.eu/public_opinion/archives/ebs/ebs_279.pdf